《刘公觐毕姻诗勉之》
明代·张宁

飞飞鸳鸯鸟，比翼湖之涯。生年不满百，燕婉当及时。

东邻有处女，春秋盛容姿。一朝辞父母，托身游侠儿。

岂无百两将，而乃荡子妻。妍华不自好，终身抱馀悲。

况君良家子，衣冠能自持。母穷毕日欢，负此远大期。

辛壬与癸甲，斯文良在兹。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。